2 เดือนโอนบ้านวูบ 60% อสังหาฯ ตรึงราคาปลุกตลาด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

8...วราพงษ์ ป่านแก้ว /โชคชัย สีนิลแท้
ตลอด 2 เดือนเศษของการชุมนุมของ นปช. ที่จบลงด้วยความเสียหายวายป่วงไปทั้ง กทม.และบางจังหวัด รวมถึงบาดแผลในใจของคนทั้งชาติที่จะต้องใช้เวลาเยียวยาอีกนานกว่าจะกลับคืนสู่สภาพปกติ
ขณะเดียวกันรัฐได้ประเมินความเสียหายทางเศรษฐกิจที่เกิดขึ้นจากการชุมนุมไว้ราวๆ 11.5 แสนล้านบาท และอาจจะส่งผลกระทบต่อการขยายตัวทางเศรษฐกิจประมาณ 11.5% ซึ่งแน่นอนว่าภาคอสังหาริมทรัพย์จะโดนหางเลขจากวิกฤตการเมืองรอบนี้อย่างเลี่ยงไม่ได้
ยอดโอนวูบ/ตรึงราคาสู้
ในช่วงของการชุมนุมทางการเมืองที่คู่ขนานไปกับการใช้ความรุนแรงในรูปแบบต่างๆ ทำให้ความเชื่อมั่นของผู้บริโภคลดลงอย่างต่อเนื่อง ยอดขายบ้านในรอบ 2 เดือนแรกของไตรมาส 2 คือ เดือน เม.ย. และเดือน พ.ค. ลดลงอย่างวูบวาบ
“ยอดโอนในเดือน เม.ย. และ พ.ค. ตกลงไปจากเดือน มี.ค. มากกว่าที่ประเมินไว้ ทั้งนี้ในเดือน มี.ค. จะมีการโอนที่สูงกว่าปกติจากการเร่งใช้มาตรการกระตุ้นธุรกิจอสังหาริมทรัพย์ ทำให้หลังจากเดือน มี.ค. ตัวเลขการโอนน่าจะตกลงประมาณ 20% แต่เมื่อเกิดวิกฤตการเมืองในรอบ 2 เดือนมานี้ ทำให้ยอดโอนลดลงถึง 60%” นายอิสระ บุญยัง นายกสมาคมธุรกิจบ้านจัดสรร กล่าว
อย่างไรก็ตาม หากจะประเมินผลกระทบที่จะเกิดขึ้นกับภาพรวมของตลาดที่อยู่อาศัยทั้งปีอาจจะไม่มากนัก เพราะในช่วงไตรมาสแรกตัวเลขต่างๆ ค่อนข้างจะออกมาดีทั้งยอดขายโอน และการเปิดโครงการใหม่ และถ้าสถานการณ์เริ่มนิ่ง ไตรมาส 34 น่าจะฟื้นกลับมาเป็นปกติ ทำให้ตลาดทั้งปีน่าจะทรงตัวหรือตกลงเล็กน้อย
เดินหน้ากิจกรรมปลุกตลาด
หลังจากที่สถานการณ์ต่างๆ เริ่มคลี่คลายลง ผู้ประกอบการจึงต้องออกแรงกันอีกรอบด้วยกิจกรรมส่งเสริมการขายหลากหลายรูปแบบ เพื่อสร้างบรรยากาศและปลุกกำลังซื้อให้คืนกลับมา เพราะยังมั่นใจว่าความต้องการซื้อจริง หรือเรียลดีมานด์ยังคงอยู่ เพียงแต่รอจังหวะให้สถานการณ์สงบลงเท่านั้น
“หากประเมินจากปัจจัยโดยรอบทั้งดอกเบี้ยที่ยังไม่ปรับสูงขึ้น ราคาน้ำมันที่ลดลง ราคาวัสดุที่ลดราคาลงมาบ้าง ยังคงเอื้อกับการซื้อบ้าน ที่สำคัญในช่วงเวลานี้ยังไม่มีผู้ประกอบการรายใดที่จะกล้าขึ้นราคาบ้านอย่างน้อยไปจนจบไตรมาส 2 เพื่อเป็นการสร้างแรงจูงใจให้กับผู้ซื้อ” นายอิสระ กล่าวเพิ่มเติม
ล่าสุดผู้ประกอบการในสมาคมธุรกิจบ้านจัดสรรได้รวมตัวกันจัดงานมหกรรมบ้านดีสี่มุมเมือง เพื่อสร้างบรรยากาศการซื้อขายให้กลับคืนมาหลังจากโดนมรสุมวิกฤตการเมืองเล่นงานมาตลอดช่วง 2 เดือน ด้วยแคมเปญการตลาดทั้งลด แลก แจก แถม ที่มีให้เห็นทุกโครงการ
“คิดว่าตลาดบ้านชานเมืองไม่ค่อยโดนผลกระทบจากวิกฤตการเมืองครั้งนี้เท่ากับคอนโดมิเนียมที่อยู่กลางเมือง ในทางตรงกันข้าม เมื่อมีวันหยุดเพิ่มขึ้นคนที่ต้องการหาซื้อบ้านก็ออกนอกเมืองมาแวะมาดูที่บ้านที่โครงการเพิ่ม ทำให้ยอดขายของบริษัทในเดือน พ.ค. ค่อนข้างสวนกระแส โดยการให้ส่วนลดเป็นตัวช่วยกระตุ้นการตัดสินใจซื้อ” นายสมนึก ตันฑเทอดธรรม รองกรรมการผู้จัดการ บริษัท เอ็น.ซี. เฮ้าส์ซิ่ง กล่าว
ขณะที่นายวสันต์ เคียงศิริ กรรมการผู้จัดการ บริษัท ธารารมณ์ เอ็นเตอร์ไพรส์ กล่าวว่า คงต้องรอเวลาให้อารมณ์ของคนซื้อบ้านกลับมาอีก 23 สัปดาห์ หลังจากที่ตระหนกกับเหตุการณ์ความรุนแรงทางการเมืองในประเทศ กิจกรรมการตลาดจะยังคงไม่ทุ่มลงไปมากในช่วงนี้ เนื่องจากรัฐบาลยังมีการประกาศเคอร์ฟิว ขณะเดียวกันการยุติการชุมนุมจบด้วยความรุนแรง อาจจะทำให้เกิดการชุมนุมใหม่เกิดขึ้นมาอีกรอบก็เป็นไปได้ 
“กิจกรรมการตลาดของบริษัทฯจะมาเน้นในครึ่งปีหลังโดยในเดือนก.ค.จะมีการเปิดตัวบ้านสำเร็จรูประบบโมดูลาร์ ที่ร่วมกับบริษัทเอสซีจี ซึ่งในปีนี้บริษัทยังคงเป้ายอดขายไว้ที่ 1,000 กว่าล้านบาทโดยที่ไม่ได้ปรับเป้ายอดขายลง” นายวสันต์กล่าว
นางธัญญา สิริปูชกะ ผู้จัดการฝ่ายการตลาด บริษัท มั่นคงเคหะการ เปิดเผยว่า แผนการดำเนินงานธุรกิจของบริษัทจะมีล่าช้าเพียง 1 โครงการ คือชวนชื่น บรูคไซด์ จากเดิมที่จะเปิดตัวปลายเดือนนี้ ต้องเลือนไปเปิดช่วงกลางเดือนมิ.ย. เนื่องจากได้รับผลกระทบจากเหตุการณ์ความไม่สงบทางการเมืองในประเทศ 
ขณะที่กิจกรรมการตลาดยังใช้แคมเปญชวนชื่น สรรหา หรรษา ซื้อบ้านในโครงการลุ้นรถยนต์โตโยต้าแคมรี่ และแมค คอมพิวเตอร์ที่จะจัดไปถึง30 มิ.ย. ซึ่งในครึ่งปีหลังบริษัทมีแผนจะเปิดตัวโครงการบ้านเดี่ยว 3 โครงการ และ 1 โครงการคอนโดมิเนียมที่ขณะนี้อยู่ระหว่าง ขอรับการส่งเสริมจากบีโอไอ ในย่านประชาชื่น
ขอรัฐต่ออายุลดภาษีโอนบ้าน
ขณะเดียวกันตัวแทนจากภาคเอกชนยังต้องการให้รัฐบาลเข้ามาช่วยพยุงธุรกิจให้รอดพ้นจากผลกระทบจากวิกฤตการเมืองรอบนี้ง่ายขึ้น ด้วยการเสนอให้รัฐต่ออายุมาตรการกระตุ้นธุรกิจอสังหาริมทรัพย์ออกไป เนื่องจากการต่ออายุช่วง 2 เดือนที่ผ่านมาไม่เป็นผล เพราะการชุมนุมที่เกิดขึ้น
“ในเร็วๆ นี้จะมีการประชุมร่วมกันของ 3 สมาคมอสังหาริมทรัพย์ ประกอบด้วย สมาคมอาคารชุดไทย สมาคมการค้าอสังหาริมทรัพย์ และสมาคมธุรกิจบ้านจัดสรร เสนอให้รัฐบาลขยายเวลาการกระตุ้นมาตรการอสังหาริมทรัพย์ออกไปอีก” นายธำรง ปัญญาสกุลวงศ์ นายกสมาคมอาคารชุดไทย กล่าว
นายอิสระ กล่าวเสริมว่า หากรัฐสามารถกระตุ้นเศรษฐกิจโดยรวมให้ฟื้นกลับคืนมาได้ ก็น่าจะช่วยธุรกิจอสังหาริมทรัพย์ได้อีกทางหนึ่ง ส่วนการขยายเวลาใช้มาตรการกระตุ้นอสังหาริมทรัพย์ออกไปอีกนั้นก็แล้วแต่ว่ารัฐบาลจะเห็นสมควร
แม้ว่าวิกฤตการเมืองจะเริ่มคลี่คลายลง แต่ก็ยังไม่มีใครรับประกันได้ว่าจะจบลงแบบเบ็ดเสร็จเด็ดขาดหรือไม่ ฟ้าหลังฝนจะสวยงามหรือยังมีเมฆหมอกปกคลุม ยังไม่สามารถรู้ได้ ดังนั้นทุกย่างก้าวยังจำเป็นต้องระวังเป็นอย่างยิ่ง